|  |  |
| --- | --- |
| Stortingets familie- og kulturkomité |  |
| Familie-kultur@stortinget.no |  |
|  |  |
|  |  |
|  | Vår fil: B16-ÅTS025 |
|  | Vårt arkiv: 40 |
|  | Saksbehandler: Åsta Tale Strand |

Oslo 26. oktober 2016

**Statsbudsjettet 2017 - Kap. 315, post 70**

**Momskompensasjon for frivillige organisasjoner**

Funksjonshemmedes Fellesorganisasjon (FFO) vil med dette gi skriftlig innspill til Prop. 1 S (2016-2017), kapittel 315, post 70 – Momskompensasjon for frivillige organisasjoner.

FFOs tilrådning

* FFO ber komiteen øke bevilgningen til momskompensasjon for frivillige organisasjoner med minimum 100 mill. kroner for å sikre at avkortningen ikke øker.
* FFO ber komiteen påpeke at det må lages en ny opptrappingsplan for å sikre at beslutningen om full momskompensasjon kan gjennomføres.

Da beslutningen om full momskompensasjon ble gjort og det ble laget en fireårig opptrappingsplan fra 2010, ble 1,2 mrd. kroner anslått som ramme for å sikre at den vedtatte målsettingen skulle oppnås. Det ble raskt klart at denne rammen ikke var tilstrekkelig.

I statsbudsjettet for 2017 er rammen foreslått til 1319,9 mill. kroner, en økning på 19,4 mill. kroner. Dette innebærer en reell nedgang i rammen. Informasjon fra Lotteri- og stiftelsestilsynet viser at antallet søknader øker fra år til år. Gapet mellom bevilgning og full momskompensasjon blir derfor stadig større.

I 2014 var det 1190 søknader og disse ble avkortet med 17 prosent. I 2015 var det 1344 søknader og en avkortning på 21,9 prosent. I 2016 er det ytterligere 93 flere søknader enn i 2015, en økning på 7 prosent. Søknadsbeløpet for 2016 har økt med 124 mill. kroner og er på til sammen 1.724 mill. kroner Dette betyr at avkortningen for 2016 øker til rundt 25 prosent. Når det i 2017 er foreslått en reell nedgang i bevilgningen vil dette gapet øke ytterligere.

FFO har 80 medlemsorganisasjoner. I 2016 er det 66 av disse som søker momskompensasjon. Flere vil komme til. Selv om det er små organisasjoner så vil det samlede søknadsbeløpet øke. Dette illustrerer at det er mange organisasjoner som er berettiget kompensasjon, som ikke søker. FFO tror at enda flere organisasjoner vil komme til å søke i årene fremover.

FFO mener at en overslagsbevilgning for momskompensasjon ville vært det mest fornuftige for å sikre full momskompensasjon. Ordningen må være behovsstyrt og ikke rammestyrt.

Med bakgrunn i disse tallene ber vi Stortingets familie- og kulturkomité øke bevilgningen for 2017 med minst 100 mill. kroner for å stoppe den negative utviklingen. Videre ber vi komiteen om å påpeke behovet for en opptrappingsplan som sikrer at vedtaket om full momskompensasjon kan gjennomføres.

Med vennlig hilsen

**FUNKSJONSHEMMEDES FELLESORGANISASJON**



Lilly Ann Elvestad

Generalsekretær